สรรพสามิตฟิตรีด4แสนล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

‘พงษ์ภาณุ’ตั้งเป้าเก็บภาษีสุรา หลังพบเลี่ยงภาษีมากกว่า40%
โพสต์ทูเดย์ — กรมสรรพสามิตชูโรงรีดภาษีปีนี้ให้ได้ 4 แสนล้านบาท ช่วยดันงบสมดุล เน้นเก็บภาษีสุราหลังศึกษาแล้วพบว่าภาษีรั่วไหลกว่า 1 หมื่นล้านบาท
นายพงษ์ภาณุ เศวตรุนทร์ อธิบดีกรมสรรพสามิต เปิดเผยว่า เป้าหมายการทำงานของกรมในปีงบประมาณ 2554 ยังให้ความสำคัญกับการเก็บภาษีที่ตั้งเป้าไว้ 3.87 แสนล้านบาท เนื่องจากเห็นว่าการเก็บภาษียังขยายตัวได้ตามภาวะเศรษฐกิจ และมีความสำคัญกับการสนับสนุนนโยบายกระทรวงการคลังทำงบประมาณให้สมดุลภายใน 5 ปี 
หากดูจากการฟื้นตัวของเศรษฐกิจได้ น่าจะสามารถเก็บภาษีได้ตามเป้าและจะพยายามทำให้เกินเป้าให้ได้ถึง 4 แสนล้านบาท ซึ่งเป็นตัวเลขที่ไม่เกินความสามารถที่จะทำได้
อธิบดีกรมสรรพสามิต กล่าวว่า จะเน้นการเก็บภาษีสุราที่พบว่ายังมีการรั่วไหลจากการหลีกเลี่ยงภาษีเป็นมูลค่ากว่า 1 หมื่นล้านบาท
“การเก็บภาษีของกรมสรรพ สามิตคิดเป็น 1 ใน 4 ของรายได้ที่รัฐบาลเก็บได้ ในภาวะที่รายจ่ายประเทศขยายตัว การเพิ่มรายได้จากการขึ้นภาษีมูลค่าเพิ่มทำไม่ได้ ภาษีของกรมศุลกากรลดตามข้อตกลงการค้า ดังนั้นภาษีสรรพสามิตเป็นตัวช่วยสำคัญที่ทำให้รัฐบาลมีรายได้เพิ่มขึ้น โดยที่มีผลกระทบทางการเมืองน้อยกว่าการดำเนินการภาษีของกรมอื่น ซึ่งกรมตั้งเป้าจะเก็บให้ได้ไม่น้อยกว่า 4.05 แสนล้านบาท เท่ากับปีที่ผ่านมา” นายพงษ์ภาณุ กล่าว
นายพงษ์ภาณุ กล่าวว่า กรมจะเน้นการเก็บภาษีสรรพ สามิตสุราให้มากขึ้น เพราะพบว่าสุราชุมชนที่เสียภาษีในอัตราที่ต่ำอยู่แล้ว มีการหลีกเลี่ยงภาษีจำนวนมาก 
นอกจากนี้ยังมีการลักลอบสุราและไวน์นำเข้าไม่เสียภาษีเข้ามาบริเวณชายแดนของประเทศคิดเป็น 4050% ของการนำเข้า รวมถึงการใช้สิทธินำเข้าตามข้อตกลงเสรีการค้าอาเซียนอัตราภาษี 0% จากที่ไม่ได้เป็นสมาชิกเสียภาษีนำเข้า 60% ในส่วนนี้ก็มีการสวมสิทธิไม่ถูกต้อง ทำให้ภาพรวมภาษีสุรา ไวน์ หายไปถึงกว่า 1 หมื่นล้านบาท
สำหรับการแก้ไขจะเน้นให้มีการปราบปรามมากขึ้น และจะมีการประสานกับกรมศุลกากร เพื่อเข้าไปตรวจสอบการเสียภาษีของสุรา ไวน์นำเข้า ใช้สิทธิถูกต้องหรือไม่ นายพงษ์ภาณุ กล่าวว่า ในส่วนของการเก็บภาษีเครื่องดื่มต่างๆ จะมีการขยายการเก็บภาษีจากมิเตอร์จากเบียร์ไปเครื่องดื่มน้ำอัดลม เพื่อให้การเก็บภาษีรั่วไหลน้อยลง 
นอกจากนี้ยังมีการศึกษาการใช้ราคาขายปลีกมาเป็นฐานการเก็บภาษีสรรพสามิตแทนราคาหน้าโรงงานว่าจะทำให้ประสิทธิภาพเพิ่มขึ้นหรือไม่สำหรับเป้าหมายการเก็บภาษีปีงบประมาณ 2554 จำนวน 3.87 แสนล้านบาท เป็นภาษีน้ำมัน 1.52 แสนล้านบาท ภาษีรถยนต์ 6.61 หมื่นล้านบาท ภาษีเบียร์ 5.77 หมื่นล้านบาท ภาษีสุรา 4.11 หมื่นล้านบาท และภาษีอื่นๆ 1.89 หมื่นล้านบาท